CELEX: 32018R0208
Language: et
Date: 2018-02-12 00:00:00
Title: Komisjoni määrus (EL) 2018/208, 12. veebruar 2018, millega muudetakse määrust (EL) nr 389/2013 liidu registri loomise kohta (EMPs kohaldatav tekst )

13.2.2018   
            
            
               ET
            
            
               Euroopa Liidu Teataja
            
            
               L 39/3
            
         KOMISJONI MÄÄRUS (EL) 2018/208,
   12. veebruar 2018,
   millega muudetakse määrust (EL) nr 389/2013 liidu registri loomise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, (1) eelkõige selle artikleid 12 ja 19,
   ning arvestades järgmist:
   
               (1)
            
            
               Registrisüsteem tagab direktiiviga 2003/87/EÜ loodud ELi heitkogustega kauplemise süsteemi (edaspidi „ELi HKS“), Kyoto protokolli ja Euroopa Parlamendi ja nõukogu otsuse nr 406/2009/EÜ (2) kohaste tehingute täpse arvestuse. Registrid on standarditud ja turvatud elektroonilised andmebaasid, mis sisaldavad ühiseid andmeelemente asjaomaste ühikute väljaandmise, omamise, ülekandmise ja tühistamise jälgimiseks, et tagada üldsuse juurdepääs ja süsteemi konfidentsiaalsus ning kindlustada, et ei toimuks kohustusi eiravaid ülekandmisi.
            
         
               (2)
            
            
               Kui see on vajalik ja nii kaua, kui see on vajalik ELi heitkogustega kauplemise süsteemi keskkonnaalase terviklikkuse kaitsmiseks, ei tohi õhusõidukikäitajad ja teised ELi HKSis osalevad ettevõtjad kasutada sellise liikmesriigi poolt välja antud lubatud heitkoguse ühikuid, kes on vastavalt Euroopa Liidu lepingu (edaspidi „ELi leping“) artiklile 50 teatanud Euroopa Ülemkogule oma kavatsusest liidust välja astuda. Pidades silmas ELi lepingu artikli 50 kohaseid läbirääkimisi ja vastavalt direktiivi 2003/87/EÜ artikli 12 lõikele 3, peaks komisjon korrapäraselt hindama, kas lubatud heitkoguse ühikute kasutamise keeld on endiselt vajalik, eelkõige olukordades, kus liidu õiguse kohaldamine ei ole kõnealuses liikmesriigis veel lõpetatud või kui on piisavalt tagatud, et lubatud heitkoguse ühikute tagastamine toimub õiguslikult täitmisele pöörataval viisil, enne kui aluslepingute kohaldamine lõpetatakse.
            
         
               (3)
            
            
               Selleks et meetmed jõustuksid 2018. aastal tasuta eraldatavate, rahvusvaheliste ühikute vahetamise teel saadavate või enampakkumisel müüdavate LHÜde suhtes, peaks käesolev määrus jõustuma kiiremas korras ja seda tuleks kohaldada alates 1. jaanuarist 2018. Määruse sätted ei piira ühtegi asjaomase liikmesriigiga tulevikus sõlmitavat kokkulepet.
            
         
               (4)
            
            
               Kõnealuse määruse tulemuslikkuse tagamiseks selle kohaldamise ajal tuleks kehtestada asjakohased tehnilised meetmed.
            
         
               (5)
            
            
               Käesolevas määruses ettenähtud meetmed on kooskõlas kliimamuutuste komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Komisjoni määrust (EL) nr 389/2013 (3) muudetakse järgmiselt.
   
               1)
            
            
               Artiklile 41 lisatakse lõige 4:
               „4.   LHÜdel, mis luuakse alates 1. jaanuarist 2018 vastavalt sellise liikmesriigi riiklikule eraldustabelile või rahvusvaheliste ühikute kasutusõiguse tabelile, kes on vastavalt Euroopa Liidu lepingu artiklile 50 teatanud Euroopa Ülemkogule oma kavatsusest liidust välja astuda, või mis müüakse sellise liikmesriigi määratud enampakkumisplatvormil, peab olema riigikood ja need peavad olema eristatavad vastavalt nende loomise aastale. 2018. aastaks loodud LHÜsid ei tähistata riigikoodiga juhul, kui liidu õiguse kohaldamine ei ole kõnealuses liikmesriigis 30. aprilliks 2019 veel lõpetatud või kui on piisavalt tagatud, et lubatud heitkoguse ühikute tagastamine toimub hiljemalt 15. märtsil 2019 õiguslikult täitmisele pöörataval viisil, enne kui aluslepingute kohaldamine kõnealuses liikmesriigis lõpetatakse. Asjaomane liikmesriik teatab pärast 15. märtsi 2019 viivitamata nõuete täitmisest liikmesriikidele ja komisjonile.“
            
         
               2)
            
            
               Artiklile 67 lisatakse lõige 4:
               „4.   LHÜsid, millel on artikli 41 lõike 4 kohane riigikood, ei saa tagastada.“
            
         
               3)
            
            
               Artiklile 99 lisatakse lõiked 4 ja 5:
               „4.   Komisjon võib põhihaldajale anda korralduse peatada ajutiselt asjakohaste ELi HKSi protsesside kinnitamine ELi tehingulogis alates 1. jaanuarist 2018 kuni artikli 41 lõikega 4, artikli 67 lõikega 4 ning XIV lisa punkti 4 alapunkiga c ja punkti 5 alapunktiga a ette nähtud meetmed on rakendatud.
               5.   Komisjon võib muu hulgas selle liikmesriigi taotluse alusel, kes on vastavalt ELi lepingu artiklile 50 teatanud Euroopa Ülemkogule oma kavatsusest liidust välja astuda, anda põhihaldajale korralduse peatada ajutiselt ELi tehingulogis kõnealuse liikmesriigi selliste asjakohaste ELi HKSi protsesside kinnitamine, mis on seotud rahvusvaheliste ühikute tasuta eraldamise, enampakkumisel müümise ja vahetamisega.“
            
         
               4)
            
            
               XIV lisas asendatakse punkti 4 alapunkt c järgmisega:
               
                           „c)
                        
                        
                           tehingus osalevate LHÜde või Kyoto ühikute kogus, koos riigikoodiga, kuid ilma LHÜ kordumatu tunnuskoodita ja Kyoto ühiku kordumatu seerianumbrita;“.
                        
                     
         
               5)
            
            
               XIV lisa punkti 5 alapunkt a asendatakse järgmisega:
               
                           „a)
                        
                        
                           kontodel hoitavad LHÜd ja Kyoto ühikud, koos riigikoodiga, kuid ilma LHÜ kordumatu tunnuskoodita ja Kyoto ühiku kordumatu seerianumbrita;“.
                        
                     
         Artikkel 2
   Käesoleva määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. veebruar 2018
      
         
            Komisjoni nimel
         
         
            presidendi eest
         
         Jean-Claude JUNCKER
      
   
   
      (1)  ELT L 275, 25.10.2003, lk 32.
   
      (2)  Euroopa Parlamendi ja nõukogu 23. aprilli 2009. aasta otsus nr 406/2009/EÜ, milles käsitletakse liikmesriikide jõupingutusi kasvuhoonegaaside heitkoguste vähendamiseks, et täita ühenduse kohustust vähendada kasvuhoonegaaside heitkoguseid aastaks 2020 (ELT L 140, 5.6.2009, lk 136).
   
      (3)  Komisjoni 2. mai 2013. aasta määrus (EL) nr 389/2013, millega luuakse liidu register vastavalt Euroopa Parlamendi ja nõukogu direktiivile 2003/87/EÜ, Euroopa Parlamendi ja nõukogu otsustele nr 280/2004/EÜ ja nr 406/2009/EÜ ning tunnistatakse kehtetuks komisjoni määrused (EL) nr 920/2010 ja nr 1193/2011 (ELT L 122, 3.5.2013, lk 1).